ΓΡΑΠΤΗ ΕΡΩΤΗΣΗ E-0714/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(18 Μαρτίου 1998)

Θέμα: Νομοθεσία στον τομέα των ειδών διατροφής - Υγεία των καταναλωτών

Λαμβάνοντας υπόψη τις "Γενικές αρχές της νομοθεσίας τροφίμων στην Ευρωπαϊκή Ένωση" (Πράσινη Βίβλος της Επιτροπής) και την "Υγεία των καταναλωτών και ασφάλεια των τροφίμων" (Ανακοίνωση της Επιτροπής) (έγγρ.COM(97)176 τελικό και COM(97)183 τελικό);

κρίνοντας ότι είναι απαραίτητο να τονισθεί η αυξανόμενη σπουδαιότητα της συσχέτισης των κανόνων επισημάνσεως των τροφίμων και της αποφάσεως που λαμβάνει ο καταναλωτής τη στιγμή της αγοράς και αναγνωρίζοντας ταυτόχρονα τους περιορισμούς στην επισήμανση και την ανάγκη εξεύρεσης εναλλακτικών μορφών πληροφόρησης, ζητείται από την Επιτροπή να εξασφαλίσει ότι η επισήμανση που αφορά την θρεπτική αξία των προϊόντων διατροφής θα γίνει στην αρχή αποτελεσματικότερη και, στη συνέχεια, υποχρεωτική.

Κοινή απάντηση

του κ.Bangemann εξ ονόματος της Επιτροπής

στις γραπτές ερωτήσεις E-0708/98, E-0709/98, E-0710/98, E-0711/98,E-0712/98, E-0713/98 και E-0714/98

(28 Απριλίου 1998)

Όπως τονίστηκε κατά τη συζήτηση του ψηφίσματος του Κοινοβουλίου σχετικά με την Πράσινη Βίβλο για τις γενικές αρχές του δικαίου περί τροφίμων, η Επιτροπή προτίθεται να δώσει την απάντησή της σχετικά με τη συνέχεια της συζήτησης σε ανακοίνωση. Όπως τονίζει η Επιτροπή στην Πράσινη Βίβλο, δεσμεύεται για την απλούστευση και τον εξορθολογισμό της κοινοτικής νομοθεσίας για τα τρόφιμα, αλλά αυτό πρέπει να οδηγήσει σε αύξηση της προστασίας της υγείας και της διαφάνειας.

Στην Πράσινη Βίβλο, η Επιτροπή ζητεί παρατηρήσεις όσον αφορά τις δυνατότητες μη δεσμευτικών μέσων στον τομέα του δικαίου για τα τρόφιμα. Οι παρατηρήσεις αυτές αναλύονται τώρα από την Επιτροπή. Η χρήση εθελοντικών μέσων μπορεί να συμπληρώσει χρήσιμους δεσμευτικούς κανόνες, για παράδειγμα, κατευθυντήριες γραμμές για την ορθή υγιεινή πρακτική σε δεδομένο τομέα. Η Επιτροπή θεωρεί ως την κύρια εφαρμογή της αρχής της αμοιβαίας αναγνώρισης σε σχέση με τη λειτουργία της εσωτερικής αγοράς. Τα κράτη μέλη μπορεί να έχουν αποκλίνοντες κανόνες για τα τρόφιμα σε τομείς που δεν καλύπτονται από τους κοινοτικούς κανόνες, αλλά οι κανόνες αυτοί δεν πρέπει να έρχονται σε αντίθεση με προϊόντα τα οποία παράγονται νόμιμα ή διατίθενται στο εμπόριο σε άλλα κράτη μέλη, εκτός εάν διακυβεύονται έννομα συμφέροντα και οι κανόνες αυτοί προσφέρουν ισοδύναμο επίπεδο προστασίας.

Η διαδικασία που προβλέπεται στην οδηγία 83/189/ΕΟΚ της 28ης Μαρτίου 1983 για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών(1) επιδιώκει να διασφαλίσει ότι τα εθνικά τεχνικά πρότυπα και προδιαγραφές δεν δημιουργούν εμπόδια στο εμπόριο. Η Επιτροπή δεν βλέπει την ανάγκη τροποποίησης της οδηγίας αυτής κατά την έννοια που προτείνει το Αξιότιμο Μέλος του Ευρωπαϊκού Κοινοβουλίου, δεδομένου ότι η γενική απαγόρευση μη δικαιολογημένων εμποδίων στο εμπόριο ήδη προβλέπεται στη συνθήκη ΕΚ.

Οι νομικές πράξεις, οι οποίες εκχωρούν αρμοδιότητες εφαρμογής στην Επιτροπή καθορίζουν τα βασικά στοιχεία των αρμοδιοτήτων αυτών. Επομένως, εξαρτάται από τον κοινοτικό νομοθέτη να ορίσει τις αρμοδιότητες που εκχωρούνται στην Επιτροπή.

Η Επιτροπή έχει τη γνώμη ότι οι γενικές αρχές υγιεινής πρέπει να εφαρμόζονται στο σύνολο της τροφικής αλυσίδας. Οι υπάρχουσες οδηγίες που αφορούν την υγιεινή προς το παρόν ευρίσκονται υπό αναθεώρηση, με σκοπό να διασφαλιστεί συνεκτικό και σταθερό σώμα κανόνων υγιεινής "από το αγρόκτημα στο τραπέζι". Η νομοθεσία αυτή θα τονίζει την εφαρμογή των αρχών των κρίσιμων σημείων ελέγχου για την ανάλυση κινδύνων (HACCP).

Η Επιτροπή πιστεύει ότι τα θέματα υγείας θα εξακολουθήσουν να αποτελούν τον κύριο λόγο νομοθετικής δράσεως σε κοινοτικό επίπεδο. Η χρήση της αρχής της αμοιβαίας αναγνώρισης θα επικρατήσει στους τομείς αυτούς, όσον αφορά τη σύσταση των τροφίμων. Η πολιτική αυτή, η οποία έχει προκαλέσει καινοτομία και μεγαλύτερη επιλογή των καταναλωτών, δεν έρχεται σε αντίθεση με την ανάπτυξη ποιοτικών προτύπων για τα γεωργικά προϊόντα, πράγμα το οποίο αυξάνει την ανταγωνιστικότητα των προϊόντων αυτών και, επομένως, στηρίζει άλλους σκοπούς της κοινής γεωργικής πολιτικής.

Η Επιτροπή προτίθεται να αναθεωρήσει την οδηγία για τη διατροφική επισήμανση, με σκοπό να την προσαρμόσει στην επιστημονική πρόοδο. Η αναθεώρηση αυτή θα αποβλέπει επίσης στην διασφάλιση καλύτερων και ευκολότερα κατανοητών πληροφοριών για τον καταναλωτή. Προς το παρόν εξετάζεται κατά πόσον οι πληροφορίες για τις διατροφικές ιδιότητες πρέπει να είναι υποχρεωτικές. Το θέμα πρέπει να θεωρηθεί στο πλαίσιο του γενικού ζητήματος των βέλτιστων μέσων, περιλαμβανομένων των νέων τεχνολογιών πληροφόρησης, για την παροχή πληροφοριών οι οποίες ενδιαφέρουν τον καταναλωτή.

(1) EE L 109, της 26.4.1983.